Torsdag formiddag besluttede Teknik- og Miljøudvalget i Jammerbugt Kommune, at fyrværker Søren Højen må opbevare halvandet tons krudt i en container, som bliver gemt væk bag en jordvold. - Jeg har stor tiltro til, at det kan han håndtere på en forsvarlig måde. Mig bekendt har der ikke før været de store klager over, den måde han håndterer fyrværkeriet på, siger formanden for udvalget, Otto Kjær Larsen. Mængden af fyrværkeri er blevet reduceret betydeligt, efter nye sikkerhedsregler er trådt i kraft. Fra tidligere syv et halvt - til halvandet tons krudt. Men alligevel frygter naboerne for konsekvenserne - og ønsker krudtet hen hvor peberet gror. - Vi er blevet rådgivet af beredskabschefen, og han siger, at der sikkerhedsmæssigt ikke er noget at komme efter. Så jeg synes, at naboerne skal kunne sove både trygt og godt i forhold til det lille lager, der skal være der, siger Otto Kjær Larsen.
Beboerprotester kunne ikke forhindre, at byens fyrmester må opbevare halvandet tons krudt.